Ülemaailmse haardega Inglise firma Primus Telecommunications toob lähikuudel Eestis müüki mobiil- ja tavatelefonide kõnekaardid.    Primus on justkui telekomisektori Ryanair, mis vallutab turge turu järel kaugekõne hindadega, mis traditsioonilistele telefonioperaatorite hinnakirjast kuni 80 protsenti soodsamad, kirjutab Ärileht.    Tõsi, kaugekõnede suunamine läbi interneti ei ole iseenesest Eesti  turul ega mujal maailmas midagi uut. Meil ei ole seda võimalust kasutavad operaatorid aga tõsiseltvõetavateks tegijateks kasvanud.    Tahame roamingu-hinnad alla lüüa, ütles Primuse Suurbritannia haru juht Andrew Reid. Eestis on turg uutele operaatoritele avatud ning Euroopa Liidu laienemine lihtsustas kaubandussuhteid oluliselt. Eesti kaudu sihime Venemaa turgu.    Sellel, kuidas Primus kõnesid suunab, on paljugi ühist internetitelefoniga Skype, kuid kõnekvaliteet on paremini tagatud.    Primusel on Eestis Elioni võrgus registreeritud tasuta number. Sellele helistades suunab arvuti kõned internetti ja riigis, kuhu kõne tehti, suunatakse kõned kohaliku operaatori võrku. Erinevalt Skypeist on Primusel oma andmesidevõrk, mida haldab Hollandi operaator Delta One. Oma võrk on oluline.    Sisuliselt saab Primuse kõnekaardiga helistada kõikidelt telefonidelt kõikidele telefonidele, tasudes selle eest vaid kohaliku kõne hinna ja väikese protsendi Primusele.    Et  numbrite ja PIN-koodide telefoni toksimine tüütuks ei muutuks, toob Primus turule ka oma brändiga mobiiltelefonid, mis on mõnevõrra odavamad turul juba liikvel olevatest telefonidest. Primuse mobiili eristab näiteks Nokia mobiilist eraldi hotkey ehk primus key nupp, millega saab kaugekõnesid automaatselt suunata läbi Primuse võrgu. Nupule vajutades saadetakse Primuse serveritesse SMS, sealtkaudu toimub kõne ühendamine soovitud adressaadiga. Primuse mobiiliga saab kohalike kõnede tege-miseks kasutada  tavalise operaatori SIM-kaarti.    Primuse tooteid hakkab Eestis turustama 510 ettevõtet. Nende hulgas on turismifirmasid, telefonide ja lisatarvikute müüjaid jt. Suurim lootus on Primusel seatud aga ärimees Rein Kilgi osalusega turvafirmale Skorpioni Julgestusteenistus. Skorpion ostis kunagi piiparteenuseid pakkunud Eesti Kaugotsingu, mille baasil ehitati turvasidevõrk. Lisaks sellele on Skorpion äri ajamas Venemaal  turul, mida ka Primus sihib.    Primuse kõnekaardid on ära proovitud ka  turismifirmas Marhaba Tours. Räägin palju Egiptusega, helistades nii mobiilidele kui ka lauatelefonidele. Kui varem sai saja krooni eest Egiptusega rääkida neli minutit, siis nüüd räägitakse hinnaga neli krooni minutis. See on suur kokkuhoid, ütles Marhaba tegevjuht Margit Rebane-Pent.    EMT juhatuse esimees Valdo Kalm ei teadnud Primusest midagi. Mobiilidelt välismaale helistamine ei ole minutite arvult eriti märkimisväärne, küll aga on sellel teatud rahaline mõõde, ütles ta.    Primus Telecommunications on esimene ja suurim, kuid mitte ainus soodsate kaugekõneteenuste pakkuja Euroopas. New Yorgi börsil noteeritud Primus Telecommunications pakub suures valikus telefoni- ja internetiteenuseid üle maailma. Firma teenis mullu üheksa kuuga ligi 12 miljardi kroonise käibe juures 470 miljonit krooni kasumit.    Delfi.ee